Det kinesisk-sovjetiske bruddet berørte hele den kommunistiske bevegelsen overalt i verden. Mao fordømte Sovjetunionens leder Nikita Khrusjtsjovs avstaliniseringspolitikk som «revisjonisme». Kim var antirevisjonist, og Khrusjtsjovs tanke om fredelig sameksistens med den kapitalistiske verden var utålelig for en delt nasjon som Korea. Forholdet mellom Nord-Korea og Sovjetunionen kjølnet, men Kim unngikk å involvere seg personlig. Nord-Korea ble skremt av Sovjetunionens tilbaketrekning av atommissiler fra Cuba, og av Sør-Koreas mer aggressive antikommunisme og troppebidrag i Vietnamkrigen. Da Khrusjtsjov ble avsatt i 1964, var begge land innstilt på å forbedre forholdet.